啁少年
作者：李賀
朝代：唐

paragraphs: 青騘馬肥金鞍光，龍腦入縷羅衫香。
美人狹坐飛瓊觴，貧人喚云天上郎。
別起高樓臨碧篠，絲曳紅鱗出深沼。
有時半醉百花前，背把金丸落飛鳥。
自說生來未爲客，一身美妾過三百。
豈知斸地種苗家，官稅頻催勿人織。
長得積玉誇豪毅，每揖閑人多意氣。
生來不讀半行書，只把黃金買身貴。
少年安得長少年，海波尚變爲桑田。
榮枯遞傳急如箭，天公不肯於公偏。
莫道韶華鎮長在，髮白面皺專相待。